b'\n_START_ARTICLE_\nEuroopan unionin kilpailuoikeudellinen kanne Microsoftia vastaan\n_START_PARAGRAPH_\nEuroopan unionin nostama kilpailuoikeudellinen kanne Microsoftia vastaan on Euroopan komission vuonna 2004 nostama kanne ohjelmistovalmistaja Microsoftia vastaan. Komissio ep\xc3\xa4ili Microsoftia m\xc3\xa4\xc3\xa4r\xc3\xa4\xc3\xa4v\xc3\xa4n markkina-aseman v\xc3\xa4\xc3\xa4rink\xc3\xa4yt\xc3\xb6st\xc3\xa4. Tapaus sai alkunsa Novellin vuonna 1993 tekem\xc3\xa4st\xc3\xa4 valituksesta Microsoftin k\xc3\xa4ytt\xc3\xb6oikeussopimuksia kohtaan ja johti lopulta p\xc3\xa4\xc3\xa4t\xc3\xb6kseen, jonka mukaan Microsoftin oli julkaistava osia palvelintuotteistaan ja julkaistava Microsoft Windows -k\xc3\xa4ytt\xc3\xb6j\xc3\xa4rjestelm\xc3\xa4st\xc3\xa4 versio, jossa ei ollut mukana Windows Media Player -ohjelmistoa.\n_START_SECTION_\nAlustava valitus\n_START_PARAGRAPH_\nVuonna 1993 Novell v\xc3\xa4itti Microsoftin haittaavan kilpailijoidensa toimintaa. Valitus keskittyi sen aikaisiin lisensointik\xc3\xa4yt\xc3\xa4nt\xc3\xb6ihin, joiden mukaan Microsoft oli oikeutettu royalti-maksuun jokaisesta myydyst\xc3\xa4 tietokoneesta riippumatta siit\xc3\xa4, oliko tietokoneessa mukana Windows-k\xc3\xa4ytt\xc3\xb6j\xc3\xa4rjestelm\xc3\xa4 vai ei. Vuonna 1994 Microsoft lopetti osan k\xc3\xa4yt\xc3\xa4nn\xc3\xb6ist\xc3\xa4\xc3\xa4n._NEWLINE_Sun Microsystems liittyi jupakkaan vuonna 1998, kun se valitti siit\xc3\xa4, ett\xc3\xa4 joistakin Windows NT -k\xc3\xa4ytt\xc3\xb6j\xc3\xa4rjestelm\xc3\xa4n rajapinnoista ei ollut saatavilla tietoja. Tapaus laajeni entisest\xc3\xa4\xc3\xa4n, kun EU ryhtyi tutkimaan, miten suoratoistossa k\xc3\xa4ytett\xc3\xa4v\xc3\xa4\xc3\xa4 teknologiaa oli integroitu osaksi Windowsia.\n_START_SECTION_\nP\xc3\xa4\xc3\xa4t\xc3\xb6s\n_START_PARAGRAPH_\nViitaten yh\xc3\xa4 toistuviin v\xc3\xa4\xc3\xa4rink\xc3\xa4yt\xc3\xb6ksiin, EU teki alustavan p\xc3\xa4\xc3\xa4t\xc3\xb6ksen vuonna 2003 ja m\xc3\xa4\xc3\xa4r\xc3\xa4si Microsoftin tarjoamaan k\xc3\xa4ytt\xc3\xa4jille version Windowsista, jossa ei ollut mukana Windows Media Player -ohjelmistoa. Lis\xc3\xa4ksi Microsoftin oli toimitettava tiedot, jotta kilpailijat pystyisiv\xc3\xa4t tekem\xc3\xa4\xc3\xa4n sovelluksia, jotka toimivat t\xc3\xa4ydellisesti sek\xc3\xa4 Windowsin ty\xc3\xb6p\xc3\xb6yt\xc3\xa4- ett\xc3\xa4 palvelinversioissa. Maaliskuussa 2004 EU m\xc3\xa4\xc3\xa4r\xc3\xa4si Microftin maksamaan 497 miljoonaa euroa sakkoa. Sakko oli suurin EU:n siihen saakka m\xc3\xa4\xc3\xa4r\xc3\xa4\xc3\xa4m\xc3\xa4._NEWLINE_Seuraavassa kuussa Microsoft julkaisi musertavan arvion p\xc3\xa4\xc3\xa4t\xc3\xb6ksest\xc3\xa4. Arviossa mainittiin muun muassa, ett\xc3\xa4 komissio pyrkii luomaan uutta lakia, jolla on negatiivinen vaikutus immateriaalioikeuksiin ja hallitsevassa asemassa olevien yritysten kykyyn luoda innovaatioita. Microsoft maksoi sakon kokonaisuudessaan hein\xc3\xa4kuussa 2004._NEWLINE_Vuonna 2004 Neelie Kroes nimitettiin Euroopan komission kilpailuasioista vastaavaksi komissaariksi. Yksi h\xc3\xa4nen ensimm\xc3\xa4isist\xc3\xa4 teht\xc3\xa4vist\xc3\xa4\xc3\xa4n oli valvoa Microsoftin saaman sakon toimeenpano. Kroes on avointen standardien ja avoimen l\xc3\xa4hdekoodin kannattaja, ja pit\xc3\xa4\xc3\xa4 niit\xc3\xa4 kaupallisia vaihtoehtoja parempana.\n_START_SECTION_\nSeuraukset\n_START_PARAGRAPH_\nMicrosoft on toimittanut komission p\xc3\xa4\xc3\xa4t\xc3\xb6ksen kanssa yhteensopivan version Windows XP -k\xc3\xa4ytt\xc3\xb6j\xc3\xa4rjestelm\xc3\xa4st\xc3\xa4. J\xc3\xa4rjestelm\xc3\xa4 nimettiin Windows XP N:ksi. Vastauksena p\xc3\xa4\xc3\xa4t\xc3\xb6ksen vaatimukseen koskien palvelink\xc3\xa4ytt\xc3\xb6j\xc3\xa4rjestelmien toimintaan liittyv\xc3\xa4\xc3\xa4 tiedonsaantia, Microsoft julkaisi Windows Server 2003 -version l\xc3\xa4hdekoodin Work Group Server Protocol Program -ohjelman j\xc3\xa4senilleen, mutta ilman m\xc3\xa4\xc3\xa4rittelyit\xc3\xa4. Microsoft j\xc3\xa4tti my\xc3\xb6s aiheesta valituksen, ja EU piti viikon mittaisen kuulemisen._NEWLINE_Kes\xc3\xa4kuussa 2006 Microsoft kertoi, ett\xc3\xa4 se on ryhtynyt toimittamaan EU:lle sen vaatimia tietoja, mutta BBC:n mukaan oli liian my\xc3\xb6h\xc3\xa4ist\xc3\xa4._NEWLINE_12. hein\xc3\xa4kuuta 2006 EU m\xc3\xa4\xc3\xa4r\xc3\xa4si Microsoftille ylim\xc3\xa4\xc3\xa4r\xc3\xa4isen 280,5 miljoonan euron sakon, joka kasvoi p\xc3\xa4ivitt\xc3\xa4in korkoa 1,5 miljoonaa euroa ajalta 16. joulukuuta 2005 \xe2\x80\x93 20. kes\xc3\xa4kuuta 2006. EU uhkasi korottaa maksua 3 miljoonaan euroon p\xc3\xa4iv\xc3\xa4lt\xc3\xa4 alkaen 31. hein\xc3\xa4kuuta 2006._NEWLINE_17. syyskuuta 2007 Microsoftin tekem\xc3\xa4 valitus hyl\xc3\xa4ttiin. 497 miljoonan euron sakko j\xc3\xa4i voimaan samoin kuin vaatimukset koskien palvelink\xc3\xa4ytt\xc3\xb6j\xc3\xa4rjestelmien yhteensopivuuden takaamiseksi tarvittavia tietoja ja Media Player -ohjelmiston integrointia. Microsoftin oli lis\xc3\xa4ksi maksettava 80\xc2\xa0% komission oikeudenk\xc3\xa4yntikuluista ja komission oli maksettava 20\xc2\xa0% Microsoftin oikeudenk\xc3\xa4yntikuluista. Oikeus kuitenkin hylk\xc3\xa4si alkuper\xc3\xa4isen p\xc3\xa4\xc3\xa4t\xc3\xb6ksen vaatimuksen riippumattomasta valvontaelimest\xc3\xa4, jolla olisi rajoittamaton p\xc3\xa4\xc3\xa4sy yrityksen sis\xc3\xa4isiin tietoihin. 22. lokakuuta 2007 Microsoft ilmoitti noudattavansa p\xc3\xa4\xc3\xa4t\xc3\xb6st\xc3\xa4, eik\xc3\xa4 se tulisi tekem\xc3\xa4\xc3\xa4n uutta valitusta._NEWLINE_Microsoft ilmoitti, ett\xc3\xa4 se tulisi vaatimaan 0,4\xc2\xa0% myytyjen tuotteiden hinnasta royalti-maksuna (suunnitellun 5,95\xc2\xa0% sijasta). Vaatimus koski vain yhteensopivien kaupallisia ohjelmistojen myyji\xc3\xa4. Microsoft lupasi olla vaatimatta maksuja yksitt\xc3\xa4isilt\xc3\xa4 avoimen l\xc3\xa4hdekoodin ohjelmistojen kehitt\xc3\xa4jilt\xc3\xa4. T\xc3\xa4t\xc3\xa4 p\xc3\xa4\xc3\xa4t\xc3\xb6st\xc3\xa4 edelsi 280,5 miljoonan euron sakko ajalta 21. kes\xc3\xa4kuuta 2006 \xe2\x80\x93 21. lokakuuta 2007. Yhteensopivuuden takaamiseksi tarvittava tieto on saatavilla 10\xc2\xa0000 euron kertamaksua vastaan._NEWLINE_27. helmikuuta 2008 EU m\xc3\xa4\xc3\xa4r\xc3\xa4si Microsoftille 899 miljoonan euron sakon, koska se ei ollut toiminut komission p\xc3\xa4\xc3\xa4t\xc3\xb6ksen mukaisesti. T\xc3\xa4m\xc3\xa4 oli EU:n suurin kilpailuoikeudellinen sakko vuoteen 2009 saakka, jolloin Intel sai 1,06 miljardin euron sakon. Microsoftin saamaa sakkoa edelsi 280,5 miljoonan euron sakko ajalta 21. kes\xc3\xa4kuuta 2006 \xe2\x80\x93 21. lokakuuta 2007. 9. toukokuuta 2008 Microsoft j\xc3\xa4tti Euroopan unionin yleiseen tuomioistuimeen vetoomuksen sakon kumoamiseksi.\n_START_SECTION_\nMuut tutkimukset\n_START_PARAGRAPH_\nToukokuussa 2008 EU ilmoitti ryhtyv\xc3\xa4ns\xc3\xa4 tutkimaan Microsoft Officen k\xc3\xa4ytt\xc3\xa4m\xc3\xa4n OpenDocument-tiedostomuodon yhteensopivuutta._NEWLINE_Tammikuussa 2009 Euroopan komissio ilmoitti, ett\xc3\xa4 se ryhtyy tutkimaan Internet Explorerin ja Windows-k\xc3\xa4ytt\xc3\xb6j\xc3\xa4rjestelm\xc3\xa4n yhteenliitt\xc3\xa4mist\xc3\xa4. Komission mukaan Microsoft pyrki sitomaan Windows-k\xc3\xa4ytt\xc3\xa4j\xc3\xa4t k\xc3\xa4ytt\xc3\xa4m\xc3\xa4\xc3\xa4n omaa selaintaan ja t\xc3\xa4m\xc3\xa4 aiheutti ep\xc3\xa4reilua kilpailua selainvalmistajien v\xc3\xa4lill\xc3\xa4. Vastauksena Microsoft ilmoitti, ett\xc3\xa4 se ei tulisi liitt\xc3\xa4m\xc3\xa4\xc3\xa4n Internet Explorer -selainta osaksi Windows 7 -k\xc3\xa4ytt\xc3\xb6j\xc3\xa4rjestelm\xc3\xa4n Euroopassa myyt\xc3\xa4v\xc3\xa4\xc3\xa4 versiota Windows 7 E._NEWLINE_16. joulukuuta 2009 Euroopan unioni hyv\xc3\xa4ksyi Microsoftin tarjoaman ratkaisun eri selainten lataamiseksi. K\xc3\xa4ytt\xc3\xa4j\xc3\xa4 voi ladata haluamansa selaimen ruudulla n\xc3\xa4kyvista vaihtoehdoista. _NEWLINE_Maaliskuussa 2013 Microsoft sai Euroopan unionilta 561 miljoonan euron sakot rikottuaan lupauksensa hoitaa asia kuntoon. Euroopan unionin komission mukaan yhti\xc3\xb6 ei ole tarjonnut Windows-k\xc3\xa4ytt\xc3\xa4jille mahdollisuutta valita vapaasti nettiselaintaan.'